**Gerald "Jerry" Norman Springer** (13. helmikuuta 1944 Lontoo, Iso-Britannia – 27. huhtikuuta 2023) oli yhdysvaltalainen talk show -juontaja ja demokraattipoliitikko. Hän juonsi sensaatiohakuista ohjelmaansa *The Jerry Springer Show* vuosina 1991–2018 ja toimi vuosina 1977–1978 Cincinnatin pormestarina.

Nuoruus ja uran alku
--------------------

Springer syntyi Englannissa juutalaisille vanhemmille, jotka olivat paenneet natsi-Saksasta. He muuttivat Yhdysvaltoihin vuonna 1949. Springer suoritti 1965 Tulanen yliopistossa alemman korkeakoulututkinnon politiikan tutkimuksesta ja Juris Doctor -tutkinnon 1968 Northwestern-yliopistossa.

Springer oli mukana Robert F. Kennedyn presidentinvaalikampanjassa vuonna 1968. Kennedyn salamurhan jälkeen Springer työskenteli cincinnatilaisessa lakitoimistossa Frost & Jacobs.

Poliittinen ura
---------------

Springer oli ehdolla Yhdysvaltain kongressiin vuonna 1970, muttei tullut valituksi. Hänet valittiin demokraattien listalta Cincinnatin kaupunginvaltuustoon vuonna 1971, mutta hän joutui eroamaan 1974 hänen tunnustettuaan käyttäneensä prostituoidun palveluita. Springer valittiin seuraavana vuonna uudestaan valtuustoon, ja vuonna 1977 hän sai enemmän ääniä kuin yksikään toinen ehdokas. Cincinnatin kaupungin silloisten sääntöjen mukaan eniten ääniä saanut ehdokas valittiin myös kaupungin pormestariksi. Hän toimi pormestarina vuoden.

Springer yritti 1982 demokraattien kuvernööriehdokkaaksi, mutta jäi esivaaleissa vasta kolmanneksi. Tämän jälkeen Springer keskittyi mediauraansa, mutta hän seurasi jatkossakin aktiivisesti politiikkaa ja oli monissa televisio-ohjelmissa kertomassa liberaalista filosofiastaan. Springer harkitsi vielä 2004 paluuta politiikkaan ja ehdokkuutta senaattiin.

Ura toimittajana
----------------

### Radiossa

Springer oli jo Tulanen yliopistossa toiminut yliopiston omistaman WTUL-radiokanavan toimittajana. Hän oli pormestariaikanaan kommentoinut cincinnatilaiselle, paremmin rock-musiikista tunnetun, WEBN-radiokanavalle politiikkaa ohjelmassa *The Springer Memorandum*. Ohjelma oli suosittu ja edesauttoi Springerin radiouralle.

Springer siirtyi 1980-luvun alussa radiotoimittajaksi. Hän sai paikan NBC:n yhteistyökumppanin WLWT-aseman politiikan toimittajana ja kommentaattorina. Hänestä tuli 1984 aseman johtava uutisankkuari, ja viidesti hänet äänestettiin Cincinnatin suosituimmaksi ankkuriksi. Hän voitti myös seitsemän paikallista Emmy-palkintoa.

### *Jerry Springer Show*

*Jerry Springer Show* alkoi 20. syyskuuta 1991. Aiheet olivat aluksi poliittisia ja vieraina olivat muiden muassa Oliver North ja Jesse Jackson. Katsojaluvut jäivät kuitenkin alhaisiksi ja uuden tuottajan myötä ohjelmaa muutettiin radikaalisti. Myöhempi suosio perustuukin lähinnä ohjelman vieraiden väkivaltaiseen käytökseen ja jaksoissa käsiteltäviin kiistanalaisiin aiheisiin, joita olivat aviorikokset, homoseksuaalisuus, prostituutio ja transvestismi.

Jotkut poliitikot ja paikalliset vaikuttajat leimasivat Springerin keskusteluohjalman roskaksi, ja ohjelmaa syytettiin myös joidenkin kohtausten lavastamisesta. Tästä huolimatta ohjelma oli hyvin suosittu. Suurimmillaan suosio oli vuonna 1998, jolloin sitä seurasi 12 miljoonaa katsojaa eli enemmän kuin esimerkiksi *The Oprah Winfrey Show'ta*. Ohjelma lopetettiin vuonna 2018 ja sitä ehdittiin 27 vuoden aikana tehdä yli 4 000 jaksoa.

Ohjelmaa on parodioitu muun muassa *Austin Powers* -elokuvissa ja *Simpsoneissa*. Koomikko Stewart Leen ja muusikko Richard Thomasin tekemä musikaali *Jerry Springer – The Opera* perustuu Springerin ohjelmaan. Se sai suuren suosion Edinburghissa vuonna 2002, jonka jälkeen sitä on esitetty muun muassa Lontoon West Endissä. Ooppera palkittiin Britanniassa parhaan uuden musikaalin Olivier-palkinnolla, ja sitä esitettiin myös Yhdysvalloissa.

Springer pääsi mukaan myös elokuviin, ja hän esitti *Sekopäiden sirkuksessa* (1998) hyvin paljon oman oikean show'nsa tapaisen ohjelman vetäjää. Springer näytteli lisäksi muun muassa elokuvissa *Citizen Verdict* (2003) ja *The Defender* (2004) sekä useassa tilannekomediassa. Springer toimi myös vuosina 2007–2008 *America’s Got Talentin* ja vuonna 2008 Miss Universum -kilpailun juontajana.

Yksityiselämä
-------------

Springer oli vuodesta 1973 naimisissa Micki Veltonin kanssa. He saivat liittonsa aikana yhden lapsen.

Springer kuoli huhtikuussa 2023 lyhyen sairastelun jälkeen.

Lähteet
-------

1. ↑
2. ↑  Round, Simon: Jerry Springer: ‘I was a poor refugee’ *The Jewish Chronicle*.  15.8.2008. Viitattu 22.6.2009. (englanniksi)
3. 1 2 3 4 5 6 7 8 9  Carmel Dagan: Jerry Springer, Host of TV’s Most Controversial Show, Dies at 79 *Variety*.  27.4.2023. Variety Media, LLC. Viitattu 27.4.2023. (englanniksi)
4. 1 2 3  Plotz, David: Jerry Springer *Slate*.  22.3.1998. Viitattu 22.6.2009. (englanniksi)
5. 1 2 3 4 5 6 7  Jerry Springer *Encyclopedia Britannica*.  27.4.2023. Viitattu 27.4.2023. (englanniksi)
6. ↑  Jerry Springer *Ohio History Central*. Ohio History Connection. Viitattu 27.4.2023. (englanniksi)
7. ↑  Galbraith, Stuart IV: Jerry Springer Undressed Uncensored! Unleashed Volume 3  5.2.2008. DVD Talk. Viitattu 22.6.2009. (englanniksi)
8. ↑  Törkykuningas Jerry Springerin legendaarinen keskusteluohjelma päättyy 27 vuoden jälkeen - jaksoja kuvattiin yli 4000 *iltalehti.fi*. Viitattu 23.6.2018.
9. ↑  Peachey, Paul & Jury, Louise: Next stop the West End: 'Jerry Springer – the Opera' conquers all *The Independent*.  23.9.2003. Viitattu 22.6.2009. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jerry Springer**.
* Jerry Springer Show'n viralliset sivut

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Israel
* Yhdysvallat
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC

 |

 |